O‘zbekiston Indoneziyadagi sayyohlik ko‘rgazmasida ishtirok etdi

Indoneziya poytaxti Jakartada “TTC Travel Mart-2014” XX xalqaro sayyohlik yarmarkasi bo‘lib o‘tdi. Unda Osiyo, Yevropa hamda Amerika qit’alari mamlakatlarida faoliyat ko‘rsatadigan 200 dan ziyod sayyohlik firma va kompaniyalari ishtirok etdi. Bu haqda “Jahon” axborot agentligi xabar berdi.

Tadbirda O‘zbekistonning sayyohlik imkoniyatlari mamlakatimizning Indoneziyadagi diplomatiya missiyasi tomonidan “Miramax Travel Management” kompaniyasi bilan o‘zaro hamkorlikda taqdim etildi.
Ta’kidlash joizki, milliy uslubda bezatilgan O‘zbekiston bo‘lmasi yarmarkaning ko‘p sonli qatnashchilarida katta qiziqish uyg‘otdi. Mazkur xalqaro anjumanda “TTC Travel Mart-2014” yarmarkasining ishtirokchi va mehmonlari respublikamizning boy tarixiy va madaniy merosi, yurtimiz zaminidagi ko‘hna shaharlar, beqiyos me’moriy obidalar va yodgorliklar bilan yaqindan tanishdilar, deyiladi xabarda.
Ma’lum bo‘lishicha, tadbir chog‘ida O‘zbekistonning qulay jo‘g‘rofiy joylashuvi, sayyohlik infratuzilmasi, taraqqiy topgan transport-kommunikatsiya salohiyati va boshqa mavjud imkoniyatlariga, shuningdek, yurtimizda bebaho madaniy-tarixiy yodgorliklarni avaylab-asrashga davlat tomonidan katta e’tibor qaratilayotgani hamda sayyohlarga ko‘rsatiladigan xizmatlarning yuqori darajasi bilan bog‘liq ma’lumotlarga ham katta qiziqish bildirildi.